Doložka finančných, ekonomických a environmentálnych vplyvov
a vplyvov na zamestnanosť

Prvá časť-odhad vplyvu na verejné financie:

Navrhovaná úprava predpokladá možnosť flexibilnejšie riešiť úpadok dlžníka formou reštrukturalizácie, ktorá nahradí nevyužívaný proces vyrovnania. V rámci konkurzného konania navrhovaná úprava smeruje k zrýchleniu konkurzného konania a posilneniu zodpovednosti správcov konkurznej podstaty, s cieľom zabrániť stratám na majetku úpadcu v priebehu konkurzného konania a zvýšenia výťažku zo speňažovania konkurznej podstaty. Navrhovaná právna úprava súčasne predpokladá aktívnu účasť veriteľov v rámci konkurzného konania, v prípade pasivity veriteľov bude platiť zákonný režim predaja konkurznej podstaty. Dopad navrhovanej právnej úpravy na štátny rozpočet, rozpočty štátnych fondov, rozpočty obcí, rozpočty vyšších územných celkov, rozpočet Sociálnej poisťovne, zdravotných poisťovní, Národného úradu práce a rozpočet Fondu národného majetku a rozpočet Slovenského pozemkového fondu  bude závisieť predovšetkým od schopnosti orgánov verejnej správy a verejnoprávnych inštitúcií efektívne uplatňovať práva veriteľov. Vzhľadom na navrhované posilnenie zodpovednosti správcov konkurznej podstaty a navrhované prepracovanie zákonného postupu správcu pri predaji majetku z konkurznej podstaty sa však predpokladá, že oproti súčasnému stavu navrhovaná právna úprava bude mať pozitívny dopad na celkovú výťažnosť konkurzov. 

Druhá časť- odhad vplyvu na obyvateľov, hospodárenie podnikateľskej sféry a iných právnických osôb:

Navrhovaná úprava prispeje k zvýšeniu bezpečnosti a stability ekonomického prostredia.

Tretia časť-odhad vplyvu na životné prostredie:

Navrhovaná úprava nebude mať vplyv na životné prostredie. 

Štvrtá časť- odhad vplyvu na zamestnanosť:
Navrhovaná úprava nepredpokladá zmenu kritérií na určenie stavu úpadku dlžníka pre účely vyhlásenia konkurzu, preto sa v dôsledku navrhovanej právnej úpravy nepredpokladá zvýšenie počtu konkurzov, a preto sa nepredpokladá ani negatívny dopad na zamestnanosť. Naopak, vzhľadom na flexibilnejšie možnosti sanácie dlžníka, ktorý je v úpadku, v rámci novonavrhovaného procesu reštrukturalizácie sa predpokladá zvýšený počet reštrukturalizácií oproti dnes nevyužívanému procesu vyrovnania, čo by mohlo byť pozitívne vo vzťahu k udržaniu zamestnanosti v reštrukturalizovaných podnikoch..